**Szakképzési ösztöndíj**

A szakképzési ösztöndíj minden szakképzésben tanulónak jár, aki az igénybevétel alábbiakban felsorolt feltételeinek megfelel. Az ágazati alapoktatásban a tanulók fix összegű ösztöndíjra jogosultak. A szakirányú oktatásban az ösztöndíj mértéke a tanulmányi eredmények függvényében változik. Az ösztöndíj alapja a szakirányú oktatás központi költségvetésről szóló törvényben meghatározott önköltségének egyhavi összege (ez 2022-ben 100 ezer forint).

**Az ösztöndíj mértéke:**

**Előkészítő évfolyamon:**

|  |  |  |
| --- | --- | --- |
| **Képzési forma** | **Ösztöndíj mértéke** | **Ösztöndíj mértéke****2022.09.01-től** |
| Nyelvi előkészítő évfolyam; orientációs fejlesztésre irányuló előkészítő évfolyam; dobbantó program | ösztöndíj alapjának 8%- | 8.000 Ft |

**Ágazati alapoktatásban:**

|  |  |  |
| --- | --- | --- |
| **Intézménytípus** | **Ösztöndíj mértéke** | **Ösztöndíj mértéke****2022.09.01-től** |
| Technikum | ösztöndíj alapjának 8%-a | 8.000 Ft |
| Szakképző iskola | ösztöndíj alapjának 16%-a | 16.000 Ft |

**Szakirányú oktatásban (technikum, szakképző iskola)**

|  |  |  |
| --- | --- | --- |
| **Az előző tanév végi osztályzatok átlaga** | **Ösztöndíj mértéke** | **Ösztöndíj mértéke****2022.09.01-től** |
| 2,00-2,99 | ösztöndíj alapjának 8%-a | 8.000 Ft |
| 3,00-3,99 | ösztöndíj alapjának 25%-a | 25.000 Ft |
| 4,00-4,49 | ösztöndíj alapjának 42%-a | 42.000 Ft |
| 4,49 fölött | ösztöndíj alapjának 59%-a | 59.000 Ft |
| A szakképzés keretében fennálló tanulói jogviszonyból a megelőző tanévre vonatkozóan figyelembe vehető év végi minősítés hiányában | ösztöndíj alapjának 16%-a | 16.000 Ft |

**Műhelyiskolában**: az ösztöndíj alapjának 8%-a, azaz 8.000 Ft

**Igénybevétel feltételei:**

Nem kell külön igényelni, minden technikumban és szakképző iskolában beiratkozott tanuló megkapja a szakképző intézmény által a KRÉTA rendszerbe feltöltött adatok alapján, amennyiben a tanuló

* első – Szakmajegyzék szerinti – szakmáját,
* nappali rendszerben tanulja,
* tanulói jogviszonyban áll,
* tanulói jogviszonya 2020. május 31-ét követően keletkezett, és
* a szakmai oktatásban ingyenes részvételre jogosult.

Az ösztöndíjra az adott szakmára vonatkozóan a szakmai oktatásnak a Szakmajegyzékben meghatározott időtartamáig jogosult a tanuló.

**A tanuló nem részesülhet ösztöndíjban:**

* amennyiben évfolyamismétlésre kötelezték, a megismételt évfolyamon;
* az adott tanév hátralévő részében, amennyiben igazolatlan mulasztásainak száma eléri a 6 foglalkozást;
* ha szakképzési munkaszerződéssel duális szakmai oktatásban vesz részt,
* a tanulói jogviszony szünetelése esetén.

**További információk:**

**Az ösztöndíj folyósításáról a Nemzeti Szakképzési és Felnőttképzési Hivatal** a tanuló által a szakképző intézménnyel közölt és a KRÉTA rendszerben rögzített fizetési számlára történő átutalásra szóló fizetési megbízással **gondoskodik**.

Az ösztöndíjra való jogosultságot a tárgyhónap tizenötödik napján a KRÉTA rendszer alapján kell megállapítani és azt **minden hónap huszonnyolcadik napjáig kell átutalni** azzal, hogy a félév első két hónapjára járó ösztöndíj a második hónapban egy összegben kerül átutalásra, a július és augusztus hónapra járó ösztöndíj a június hónapban járó ösztöndíjjal, illetve támogatással egy időben kerül átutalásra.

**Az ösztöndíj mentes a személyi jövedelemadó alól.**